次韻胡德廣書懷
作者：汪藻
朝代：宋

paragraphs: 大瓠既成實，無用始欲剖。
鮒魚困車轍，求活賴升斗。
我昔誦斯言，感歎銘座右。
慎惜千金軀，未欲聊俯就。
數子磊落人，好事真吾友。
相期竹西遊，晚歲並耕耦。
如何窘窮途，狺狺吠羣狗。
平生笑俗士，反欲較妍醜。
譬如惡影人，乃與影競走。
今復念邊陲，未暇從田叟。
彈冠宜彚征，子先我欲後。
世間樗與櫟，拳曲自難揉。